Biðst afsökunar á óheppilegu orðalagi
Jón B. Stefánsson, skólameistari Tækniskólans, hefur beðið móður afsökunar eftir tölvupóstsamskipti hennar við skólann þar sem hún fylgdi eftir umsókn sonar síns í rafvirkjun.
Kristín Cardew greindi frá málinu á Facebook. Hún sendi námsráðgjafa Tækniskólans póst og spurði hvort sonur hennar ætti möguleika á skólavist þrátt fyrir að hafa ekki náð B í íslensku eða stærðfræði í grunnskóla.
"Á svona strákur möguleika á rafmagninu í haust?" stóð í tölvupósti sem námsráðgjafinn áframsendi til skólastjóra Raftækniskólans en Kristín var með í samskiptunum og sá því allt.
Svar skólastjórans var á þá leið að líkur sonar Kristínar á skólavist væru sáralitlar því umsóknir hefðu aldrei verið fleiri. Kristín var óánægð með þessi svör og taldi að þeir sem hefðu átt erfitt uppdráttar í bóklegu námi ættu að fá skólavist í Tækniskólanum.
"Þetta var leiðindapóstur sem fór á milli starfsmanna hjá okkur og á ekki að eiga sér stað," sagði Jón í samtali við mbl.is. Hann hafi haft samband við Kristínu og beðið hana afsökunar fyrir hönd skólans.
"Þetta er alls ekki okkar stefna. Þetta orðalag var svolítið þannig að það væri hægt að lesa það á neikvæðan hátt," segir Jón og á við þegar sagt var "svona strákur". Hann bætir við að það sé einnig hægt að sjá það jákvætt en í þessu tilfelli sé það auðvitað túlkað neikvætt.
"Þetta var mjög óheppilegt orðalag og á ekki að vera svona.  Tækniskólinn er og hefur alltaf verið fyrir alla og stefna okkar er að veita eins mörgum tækifæri til menntunar og mögulegt er," segir Jón og bætir við að Kristínu og syni hennar hafi verið boðið í viðtal um skólavist.
Jón B. Stefánsson, skólameistari Tækniskólans, hefur beðið móður afsökunar eftir tölvupóstsamskipti hennar við skólann þar sem hún fylgdi eftir umsókn sonar síns í rafvirkjun.
Hún sendi námsráðgjafa Tækniskólans póst og spurði hvort sonur hennar ætti möguleika á skólavist þrátt fyrir að hafa ekki náð B í íslensku eða stærðfræði í grunnskóla.
Svar skólastjórans var á þá leið að líkur sonar Kristínar á skólavist væru sáralitlar því umsóknir hefðu aldrei verið fleiri.
Kristín var óánægð með þessi svör og taldi að þeir sem hefðu átt erfitt uppdráttar í bóklegu námi ættu að fá skólavist í Tækniskólanum.